Kikꞌinyaha̱ já fariseo̱ nga Jesu ꞌyún tjín saha̱ xu̱ta̱ niꞌyakuyá nga Jua ko̱ nga ꞌyún nkjin xu̱ta̱ tíbaténtá.
Tu̱nga najmi Jesu xi tsaténtá xu̱ta̱.
Já niꞌyakuyáha̱ ní xi bꞌa̱ kitsꞌín.
Nkꞌie nga kintꞌé Jesu ni xi kikꞌinyaha̱ já fariseo̱,
a̱sꞌa̱i tsitju a̱nte Judea̱ nga kikꞌóya ngáha a̱nte Galilea̱.
Tjíhin nga kjꞌu̱a̱ a̱nte Samari̱a̱.
Kui nga jꞌaihi Sicar,
nanki xi tíjñajihi̱n a̱nte Samari̱a̱.
Tíjñakjoko̱ xuꞌba xi Jacob kitsjáha̱ Kuse xi ntíhi̱ maha.
Yo̱ tíjña ntá ti̱xa̱ xi kitsꞌínnda Jacob.
A̱sꞌa̱i ngjikꞌiejñatꞌa Jesu ntá ti̱xo̱,
a̱tꞌaha̱ ja kafentaha̱ nga títsꞌín ni̱yá.
Nkú ra̱ ma nga chu̱ba̱ te jo niu̱.
A̱sꞌa̱i jꞌai nku ta̱chju̱ún Samari̱a̱ nga jꞌaikꞌasje ntánijua.
Bꞌi̱ kitsú Jesu:
—Kꞌu̱a̱i̱ní i̱chí ntánijua xi kꞌu̱i̱a̱.
Kui chu̱bo̱ najmi tjíntuko̱ho̱ já niꞌyakuyáha̱,
a̱tꞌaha̱ nichine i̱ncha kafíkꞌatse a̱jin na̱nti̱o̱.
A̱sꞌa̱i bꞌi̱ kitsú ta̱chjúu̱n:
—¿Nkú tjíhi̱n ra̱ nga an tíbinchihiní ntánijua xi sꞌi̱hini,
nga ji xi chá judio̱ ko̱ an xi na̱ Samari̱a̱?
Bꞌa̱ kitsú ta̱chjúu̱n a̱tꞌaha̱ najmi nda i̱ncha yꞌa xinkjín xu̱ta̱ judio̱ xu̱ta̱ Samari̱a̱.
Bꞌi̱ kitsú Jesu:
—Tsa yai ni xi tsjá Nti̱a̱ná ko̱ tsa yai yá xi tíbankihi ntánijua,
ji ku̱i̱nchíhi̱ ko̱ kui tsjáhi ntánijua xi tsꞌínkꞌíéntu tíkꞌuhu̱n xu̱ta̱.
—Ji chá nti̱a̱ —ta̱ kitsú ngáha ta̱chjúu̱n—,
najmi tjíhin ni xi nꞌe̱sjeko̱honi ntánijuo̱ ko̱ ꞌyún na̱nka̱ ntá ti̱xo̱.
¿Má kꞌúínchjꞌahani ntánijua xi tsꞌínkꞌíéntu tíkꞌuhu̱n xu̱ta̱?
Ntje̱ cháná Jacob yꞌéjñaná ntá ti̱xa̱i̱.
Kui xi ta̱ kitsꞌi ntánijuaha̱ ko̱ ta̱ kitsꞌi ntíhi̱ ko̱ chu̱ xi kisꞌehe̱.
¿A jihí xi ꞌyún chánka sai nga kui?
A̱sꞌa̱i bꞌi̱ kitsú Jesu:
—Ngayjee̱ xi kꞌúí ntánijua xuꞌbi̱ ta̱ ka̱ma xintá ngáha̱ ra̱.
Tu̱nga xi kꞌúí ntánijua xi tsjaha̱,
kui xi ndaha̱chí najmi ta̱ ka̱ma xintáha̱ ra̱.
A̱tꞌaha̱ ntánijua xi tsjaha̱ ka̱ma a̱jihi̱n xu̱ta̱ xuꞌbo̱ xi nkú joyaha nku ntá ti̱xa̱ xi bitju subaha̱ ntánijua.
Bꞌa̱ tsꞌín kꞌúéntu tíkꞌun síhin.
—Ji chá nti̱a̱ —kitsú ta̱chjúu̱n—,
kꞌu̱a̱i̱ní ntánijua xuꞌbo̱ tu̱ xi najmi ta̱ ka̱ma xintáhana ko̱ najmi ta̱ kjꞌúái̱kꞌasjéhena ntánijua e̱i̱.
—Tꞌin chu̱baihi̱ xꞌi̱hi̱n ko̱ nibáko̱i̱ —kitsú Jesu.
—Najmi tjínna xꞌi̱n —kitsú ta̱chjúu̱n.
A̱sꞌa̱i bꞌi̱ kitsú Jesu:
—Kju̱axi̱ ni xi tíbixín,
nga najmi tjíhin xꞌi̱n.
A̱tꞌaha̱ ja ma un xꞌi̱n binchunko̱i̱ ko̱ nda̱ xi tinchunko̱i̱ ndꞌa̱i̱ najmi xꞌi̱hi̱n maha.
Kju̱axi̱ ni xi kuakixín.
—Ji chá nti̱a̱ —kitsú ta̱chjúu̱n—,
tímankjinna nga chá profeta̱ ní.
Ntje̱ cháni̱ kitsꞌíntsjoho̱ Nti̱a̱ná na̱xi̱ xuꞌbi̱.
Tu̱nga máha jun,
bꞌa̱ bixíún nga Jerusalen tíjña a̱nte má nga tjíhin nga nꞌe̱tsjoho̱ Nti̱a̱ná.
—Ji ta̱chju̱ún —kitsú Jesu—,
nꞌe̱ sꞌejin ni xi tíxihin.
Ku̱i̱chú chu̱ba̱ nkꞌie nga najmi ta̱ kjúái̱hinu na̱xi̱ xuꞌbi̱ ko̱ najmi ta̱ kuankíhinnu Jerusalen nga nꞌe̱tsjoho̱o Nti̱a̱ Na̱ꞌmiu̱.
Jun najmi yo xi nꞌetsjoho̱o.
Tu̱nga ji̱n yai̱ xi nꞌetsjoi̱hi̱,
a̱tꞌaha̱ a̱jihi̱n xu̱ta̱ xi ntje̱ judio̱ tje̱he̱n ra̱ stjújin xi tsꞌi̱ínkꞌanki xu̱ta̱.
’Tu̱nga jahá tíbichú chu̱ba̱ ko̱ ja kuichu chu̱bo̱ ndꞌa̱i̱ nkꞌie nga kju̱axi̱ nꞌetsjoho̱ Nti̱a̱ Na̱ꞌmiu̱.
Xi nkú tsꞌín ku̱a̱kúyaha̱ Espiri̱tu̱ Santo̱ xu̱ta̱,
bꞌa̱ tsꞌín tsꞌi̱íntsjoho̱ Nti̱a̱ Na̱ꞌmiu̱.
A̱tꞌaha̱ Nti̱a̱ Na̱ꞌmiu̱ mjehe̱ nga xu̱ta̱ xi bꞌi̱ tsꞌín tjíntuyáha̱ tsꞌi̱íntsjoho̱.
Xi tsꞌi̱íntsjoho̱,
tjíhin nga kju̱axi̱ bꞌa̱ tsꞌi̱ín xi nkú tsꞌín ku̱a̱kúya Espiri̱tu̱ Santo̱.
A̱tꞌaha̱ Espiri̱tu̱ ní Nti̱a̱ná.
Bꞌa̱ kitsú ta̱chjúu̱n:
—Be nga kjꞌu̱a̱í Mesia̱,
chá xi tsꞌi̱ín nibá Nti̱a̱ná.
Nkꞌie nga kjꞌu̱a̱í,
ku̱i̱tsu̱yaná nkú tjíhi̱n ra̱ ni xi tjín.
—An ní niu̱,
an xi tínchja̱ko̱hi —kitsú Jesu.
Kui chu̱bo̱ jꞌai ngáha já niꞌyakuyáha̱ ko̱ kama nkjúhu̱n nga nku ta̱chju̱ún tínchja̱ni̱jmíko̱ Jesu.
Tu̱nga ndaha nku najmi kama kꞌun kingjásjaiyaha̱ mí nihi xi mjehe̱ ko̱ a ra̱ mí nihi xi tínchja̱ni̱jmíyako̱ho ta̱chjúu̱n.
A̱sꞌa̱i tsasínjña nisaha̱ ta̱chjúu̱n ko̱ ngji a̱jin na̱nti̱o̱.
Ngji tsúyaha̱ xu̱ta̱ ni xi kamatꞌain.
Bꞌi̱ kitsú:
—Nibáa̱se̱ ma ru̱u xu̱ta̱ xꞌi̱n xi kuatsúyana ngatentee̱ ni xi kitsꞌian.
Kutsa kuihí xi kitsú Nti̱a̱ná nga tsꞌi̱ín nibá.
A̱sꞌa̱i tsitju xu̱ta̱ na̱nti̱o̱ nga jꞌaisehe̱ Jesu.
Nkꞌie nga ngji ta̱chjúu̱n a̱jin na̱nti̱o̱,
já niꞌyakuyáha̱ Jesu bꞌi̱ kitsúhu̱:
—Ji nda̱ maestru̱,
chi̱ne̱i̱ i̱chí nichinei̱.
—Tíjñana nichine xi najmi yo —kitsú Jesu.
Kui nga bꞌi̱ ngján kingjásjaiyaha̱ ra̱ xinkjín já niꞌyakuyóo̱ nga bꞌa̱ kitsú:
—Tjín ra̱ xi kjꞌuaiko̱ho̱ nichine.
A̱sꞌa̱i bꞌi̱ kitsú Jesu:
—Nkꞌie nga tsꞌian xi nkú tsꞌín mjehe̱ xi kitsꞌín nibána ko̱ nga tsꞌintjusan xá xi tsꞌe̱,
kui ní niu̱ xi nichinena̱.
Tíbixíún:
“Ndyja sa ñju sá nga ku̱i̱chú cho̱n.”
Tu̱nga an bꞌa̱ tíxinnu̱u:
Chjúxꞌánkiu tunkun ko̱ cha̱so̱o.
Xu̱ta̱ xi nibá ján,
kui xi nkú joyaha cha̱n.
Ja tíbichú chu̱ba̱ha̱.
Ja ka̱ma kjꞌu̱a̱íya cho̱n.
Xi tífꞌáya cha̱n xi nibá yo̱ ka̱ma chjíhi̱.
A̱tꞌaha̱ kꞌúéntu tíkꞌun sín xu̱to̱.
Bꞌa̱ tsꞌín nkuhú tsjo ka̱maha̱ ra̱ xi tsꞌínxájin ko̱ xi fꞌáya cho̱n.
A̱tꞌaha̱ kju̱axi̱ kjáíhin én xi bꞌa̱ tsuu̱:
“Nku xi bꞌéntje̱ ko̱ kjꞌa̱í xi fꞌáya.”
An kitsꞌinkjínu̱u nga chjꞌa̱yo cha̱n xi najmi jun kisꞌenkinu̱u kju̱a̱ni̱ma̱.
Kjꞌa̱í xi kuakꞌíéntje̱ nga nibá xu̱ta̱i̱,
ko̱ jun ta̱ sakútꞌanu̱u chjíhi̱ xóo̱.
Nkjin xu̱ta̱ Samari̱a̱ xi tjíntu a̱nte xuꞌbo̱ kisꞌejihi̱n Jesu nkꞌie nga kintꞌé nga bꞌi̱ kitsú ta̱chjúu̱n:
“Kuatsúyana ngatentee̱ ni xi kitsꞌian.”
Kui kju̱a̱ha nkꞌie nga jꞌaisehe̱ ra̱ xu̱ta̱ Samari̱a̱ Jesu,
tsankihi̱ nga kꞌúéjña yo̱.
Yꞌejña Jesu jo ni̱stjin tjíhin
ko̱ ꞌyún nkjin sa xi kisꞌejihi̱n én xi kinchja̱.
A̱sꞌa̱i bꞌa̱ i̱ncha kitsúhu̱ ta̱chjúu̱n:
—Sꞌejinni̱ ndꞌa̱i̱ tu̱nga najmi tu̱ nga̱tꞌaha̱ ní én xi tsixín.
Sꞌejin níni̱ a̱tꞌaha̱ ko̱ ji̱n kuanuꞌyái̱ ko̱ mankjinni̱ nga kju̱axi̱ nga kui xi tsꞌínkꞌanki xu̱ta̱ xi tu̱ má tjíntuhú.